I alt blev der afholdt 12 løb under søndagens væddeløb i Asaa. Asaa Borgerforening har i år investeret i to ekstra terminaler til totalisatoren, så der er endnu flere der kan spille på hestene mellem hvert løb. Nordjyske Kent Friborg med stald på Aalborg Væddeløbsbane var en af de professionelle trænere, der brugte søndagen på at køre ræs i Asaa. - Jeg kommer her på grund af publikum og selve banearrangementet. Det er sjov og ballade det hele heroppe, og jeg kender også mange mennesker, så jeg kan godt lide at være med, siger Kent Friborg. Løbet i Asaa blev afviklet første gang i 1926, og er sammen med et lignende løb i Pandrup de eneste to steder, man kan spille på hestevæddeløb uden for de etablerede trav- og galopbaner. Det er vigtig for arrangørerne, at der stadig er toptrænere, der vil bruge deres fridag på en søndag i Asaa. - Det betyder jo rigtig meget, fordi der kommer jo flere til, når vi har professionelle trænere, der deltager, så det er vi rigtig glade for, siger formanden for Væddeløbsudvalget, Leo Nymann. I totalisatoren bliver der normalt omsat for omkring 150.000 på den årlige løbsdag. Arrangørerne er den lokale borgerforening, der hvert år kæmper for at holde den 89 år gamle tradition i trav. I dagens tredje løb lykkedes det Kent Friborg at tage sejren med den lokale hest Lotus Gardenia. Det er ikke en sejr, der giver penge eller tæller med, når årets kusk skal findes. Til gengæld kan væddeløbet i Asaa give hestesporten mere opmærksomhed. - Jeg håber på, at det betyder noget. Jeg kan i hvert fald se, at der er mange mennesker, der ikke kommer på travbanen her i Asaa. Jeg håber på, at de en dag kommer ud og ser det rigtige game, når de har tid, siger Kent Friborg.
Traditionen tro var der søndag masser af heste til væddeløb i Asaa. 3.000 tilskuere så på og satsede på livet løs.